انقلاب اسلامی ایران کی 35 ویں سالگرہ پر قائد ملت جعفریہ پاکستان کا پیغام

رسا نیوز ایجنسی - قائد ملت جعفریہ پاکستان حجت الاسلام و المسلمین سید ساجد علی نقوی نے انقلاب اسلامی ایران کی 35 ویں سالگرہ کے موقع پر ملت ایران کو مبارکباد پیش کی ۔

خبر کا کوڈ: ۶۴۳۲

تاریخ: ۱۰ ارديبهشت ۲۰۱۴ - ۱۵:۴۶

رسا نیوز ایجنسی کی رپورٹ کے مطابق، قائد ملت جعفریہ پاکستان حجت الاسلام و المسلمین سید ساجد علی نقوی نے اپنے ارسال کردہ تبریک نامہ میں انقلاب اسلامی ایران کی 35 ویں سالگرہ کی ملت ایران خصوصا رھبر معظم انقلاب اسلامی ایران کو مبارکباد دی ۔

اس خط کا تفصیلی متن مندرجہ ذیل ہے :

بانی انقلاب حضرت امام خمینی(رہ) کی سرپرستی و رہنمائی میں برپا ہونے والا اسلامی انقلاب تاریخی نوعیت کا حامل ہے جس نے دنیائے عالم میں شعور اور بیداری کی نئی لہر پیدا کی ضرورت اس امر کی ہے کہ انقلاب کے ثمرات کا تحفظ کرتے ہوئے اس کے استحکام و دوام کی جدوجہد کی جائے۔

انقلاب اسلامی ایران کی کامیابی کا ایک ہی راز ہے کہ یہ محض عارضی اور مفاداتی انقلاب نہیں بلکہ شعوری انقلاب ہے۔ وقت نے ثابت کردیا ہے کہ یہ انقلاب عالم اسلام اور انسانیت کا ترجمان انقلاب ہے۔ جس کے لیے سینکڑوں علماء ، مجتہدین، مجاہدین، اسکالرز، دانشور اور قائدین نے اپنے خون، اپنی فکر، اپنے قلم، اپنی صلاحیت، اپنے عمل ،اپنے سرمائے اور اپنے خاندان کی قربانیاں دے کر انقلاب اسلامی کی عمارت استوار کی۔ اس انقلاب نے مسلمانوں کو ان کے مشترکات پر جمع کرنے اور فروعات کو نظر انداز کرنے کا جو درس دیا وہ قابل تقلید ہے۔ اسی درس اخوت و وحدت کے ثمرات دنیا کے تمام ممالک میں نظرآرہے ہیں ۔

انقلاب اسلامی ایران کے قائد اور رہبر حضرت امام خمینی(رہ) نے انقلاب برپا کرتے وقت اسلام کے زریں اصولوں اور پیغمبر اکرم (ص) کی سیرت و سنت کے درخشاں پہلوئوں سے ہر مرحلے پر رہنمائی حاصل کی۔ جس طرح رحمت اللعالمین(ص) کے انقلاب کا سرچشمہ صرف غریب عوام تھے اسی طرح امام خمینی(رہ) کے انقلاب کا سرچشمہ بھی عوام ہی تھی۔ یہی وجہ ہے کہ تمام سازشوں ، مظالم، زیادتیوں، محاصروں، پابندیوں اور دیگر ہتھکنڈوں کے باوجود انقلاب اسلامی ایران کرہ ارض پر ایک طاقتور انقلاب کے طور پر جرات واستقامت کی بنیادیں فراہم کررہا ہے ۔

انقلاب اسلامی جن اہداف کے لئے برپا کیا گیا وہ ایسے ہیں کہ جو پوری امت مسلمہ کو متحد و متفق کرتے ہیں انقلاب کے لئے جو طریقہ کار اختیارکیا گیا اس سے استفادہ کرکے دنیا کے دوسرے خطوں میں بھی اسی قسم کی کوششیں کی جا سکتی ہیں کیونکہ انقلاب کے لئے جو بنیادی شرط مدنظر رکھی گئی وہ اتحاد امت اور وحدت ملی ہے امت مسلمہ کے اندر ملی یکجہتی کو مضبوط بنانے جیسے مقصد کو سامنے رکھ کر جس ملک میں بھی کوشش کی جائے اور عوام کو اس مقصد سے آگاہ کیا جائے تو عوام کی طرف سے مثبت تعاون سامنے آئے گا۔

انقلاب اسلامی ایران کا بھی سب سے بڑا درس یہی ہے کہ قرآن کی تعلیمات کا نفاذ ہو، شریعت کی بالا دستی ہو، تفرقے اور انتشار کا خاتمہ ہو، اتحاد کی فضا ء قائم ہولہذا ہمیں چاہیے کہ ہم اپنی صفوں میں اتحاد قائم کریں، تفرقہ بازی اور انتشار اور اس کے اسباب و عوامل کے خاتمے کی کوشش کریں ۔

اس خط میں مزید ایا ہے : پاکستان میں بھی ایسے ہی عادلانہ نظام کی ضرورت ہے جس کے تحت تمام لوگوں کے حقوق کا تحفظ ہو، امن و امان کی فضاء پیدا ہو، عوام کوپرسکون زندگی نصیب ہو۔ لہذا پرامن انداز میں پرامن طریقے اور راستے کے ذریعے تبدیلی لائی جائے اور اس کے لیے عوام اور خواص سب کے اندر اتحاد و وحدت اور یکسوئی کے ساتھ جدوجہد کرنے کا شعور پیدا کیا جائے۔

عالمی سامراج کے امت مسلمہ کے خلاف جاری جارحانہ اقدامات کی وجہ سے مسلمانوں کے اندر وہ قوت، طاقت اور اتحاد موجود نہیں ہے جو انقلاب پیدا کر سکے۔ اگر ہم زندہ اور باوقار قوم کے طور پر دنیا میں رہنا چاہتے ہیں تو ہمیں اعلی اہداف کے حصول کے لئے متحد ہونا پڑے گا، گروہی اور مسلکی حصاروں سے دست کش ہونا پڑے گا اور اپنے اندر جذبہ اور استقامت پیدا کرنا پڑے گے۔